আইলিগ জেতার গন্ধ ইস্টবেঙ্গলের সাজঘরে এখনও রয়েছে। সোমবার চেন্নাই-শিলং লাজং ম্যাচের দিকে নজর ছিল লাল-হলুদ বিশ্বের। চেন্নাই ৪-২ গোলে লাজংকে হারানোর ফলে ইস্টবেঙ্গলের সঙ্গে পয়েন্টের পার্থক্য দাঁড়াল পাঁচ। যদিও লাল-হলুদ শিবির এক ম্যাচ কম খেলেছে নেস্টরদের থেকে। 
আলেয়ান্দ্রো মেনেনদেজ ব্রিগেডের পরবর্তী ম্যাচ চলতি মাসের ২৫ তারিখ। ইস্টবেঙ্গলের প্রতিপক্ষ আইজল। তার আগের দিন অবশ্য চেন্নাই সিটির সামনে মোহনবাগান। ইস্টবেঙ্গল সমর্থকরা এই ম্যাচের ফলাফলের দিকে তাকিয়ে থাকবেন এ কথা বলাই বাহুল্য। মোহনবাগান-চেন্নাই-এর প্রথম সাক্ষাতের ফলাফল হয়েছিল ১-১। সনি নর্দে দুরন্ত গোল করেছিলেন। এগিয়ে থেকেও অবশ্য সেই ম্যাচ জিততে পারেনি মোহনবাগান। এবার ফিরতি সাক্ষাৎ মোহনবাগানের কাছেও যেমন গুরুত্বপূর্ণ, তেমনই ইস্টবেঙ্গলের কাছেও। ইস্টবেঙ্গল চাইবে চেন্নাই-এর কাছ থেকে পয়েন্ট কেড়ে নিক মোহনবাগান। সবুজ-মেরুন কোচ খালিদ জামিল অবশ্য ইস্টবেঙ্গলকে নিয়ে ভাবছেন না। বলছেন, ‘‘আমি অন্য টিমকে নিয়ে কেন ভাবতে যাব। আমি মোহনবাগানকে নিয়েই চিন্তাভাবনা করছি। খুবই শক্তিশালী একটা দলের বিরুদ্ধে আমাদের খেলা। ছেলেদের উপরে বিশ্বাস রয়েছে। ওদের মোটিভেট করছি।’’ 
লিগ টেবলের কোথায় গিয়ে শেষ করবে সবুজ-মেরুন, এমন কিছু কি স্থির করেছেন খালিদ? বাগান কোচ বলছেন, ‘‘এখনই কিছু ভাবছি না। বাকি ম্যাচগুলো জিতে লিগ টেবলের ভাল জায়গায় থেকে শেষ করতে চাই। আইজলের বিরুদ্ধে ম্যাচটা কঠিন ছিল। সেই ম্যাচ আমরা জিতেছি।’’  
১ মার্চ চেন্নাই খেলবে চার্চিল ব্রাদার্সের সঙ্গে। সেই ম্যাচের দিকেও কিন্তু তাকিয়ে থাকবে ইস্টবেঙ্গল। চেন্নাইয়ের থেকে চার্চিল পয়েন্ট কাড়লে সুবিধা ইস্টবেঙ্গলেরই। গোয়ার দলটার স্ট্রাইকার অ্যান্টনি উলফ বলছেন,‘‘ম্যাচের ফলাফল কী হবে, কে বলতে পারে? আমরাও জেতার চেষ্টা করবো। ওরাও তাই। ম্যাচটা খুব ভাল হবে সেটা বলতে পারি।’’ 
ইস্টবেঙ্গলকে সাহায্য করার ব্যাপারে কেউই কিছু বলবেন না। এটাই তো বাস্তব। কিন্তু মোহনবাগান বনাম চেন্নাই এবং চার্চিল-চেন্নাই ম্যাচের ফলাফলের উপরে ইস্টবেঙ্গলের ভাগ্য ঝুলে রয়েছে।